Ber kunder ha is i magen etter øl-stans: – Hvis alle begynner å hamstre nå, kan det bli tomt

Coop ber kunder ha is i magen i møtet med CO₂-mangelen som nå rammer norsk ølproduksjon. CO₂-leverandør håper å avverge krisen.

REKKER EN STUND TIL: Dagligvarekjedene har øl på lager, men følger produksjonstrøbbelet nøye. Her fra en Coop-butikk i Oslo ved en tidligere anledning. Vis mer byoutline Foto: Magnar Kirknes VG

Publisert: Publisert: 27. juni 2018 19:12

Flere store bryggerier sier til E24 at de bare har nok karbondioksid til å lage øl og mineralvann i én til to uker til – så er de tomme.

Norges eldste bryggeri, Aass, har allerede innført full produksjonsstans.

Kristiansand-bryggeriet CB har trappet ned produksjonen.

Store butikkjeder sier de tåler at beholdningen krymper en stund til. Samtidig påpekes det at CO₂-mangelen må løses.

Vil merke etter noen uker

– Vi er selvsagt spente på situasjonen, men er foreløpig ikke bekymret for beholdningen denne uken, ei heller den neste eller om to uker. Men deretter vil vi bli mer bekymret, for da vil vi merke det, sier kommunikasjonssjef Harald Kristiansen i Coop til E24.

Les også Aass bryggeri stanser ølproduksjon etter CO₂-mangel

– Det høres ut som kundene deres uansett gjør lurt i å hamstre opp nå?

– Hvis alle begynner å hamstre nå, kan vi komme i en situasjon hvor det blir tomt i butikkene. Det gjelder alle slike krisesituasjoner. Da sitter noen kunder på masse øl, mens andre får ingenting, illustrerer Kristiansen.

– Du fraråder hamstring?

– Det er ingen grunn til å hamstre enda. Jeg tror det er lurt å ha is i magen, og gjerne litt øl. Jeg tipper bryggeriene vil holde oss godt informert, sier Coop-toppen, som er optimistisk.

– Vi satser på at dette løser seg om en uke eller to.

Sterk salgsøkning

Situasjonen blir imidlertid ikke lettere av at nordmenn har vist seg uvanlig tørste i opptakten til bryggerienes varslede produksjonsstans.

Les også CO₂-mangel rammer vannrensingen: Forbudt å vanne i Oslo

– Det har gått store mengder øl og mineralvann de siste ukene, sier kommunikasjonssjef Kristine Aakvaag Arvin i Kiwi til E24.

Hun opplyser at ølsalget økte 20 prosent i mai sammenlignet med fjoråret, og at veksten har fortsatt inn i juni.

– Vi har heldigvis mye varer i butikk og på lager. Det vil dekke normalt forbruk i en god periode fremover, mener Kiwi-toppen.

Arendals bryggerier er blant flere som får sine CO₂-forsyninger fra Yara. Driftssjef Svein Rannekleiv sier de har løpende kontakt med dem, men hittil ikke har fått noe tidspunkt for neste leveranse.

– Vi klarer oss fortsatt en uke til, sier han til E24.

Tror de kan avverge krisen

En stengt Yara-fabrikk i Porsgrunn har ført til CO₂-mangel, og den vil trolig være stengt i to uker til. Men CO₂-leverandøren Praxair sier onsdag ettermiddag at de håper å kunne avverge krisen helt.

– Vi regner med å kunne levere tilstrekkelige volumer i slutten av denne uken, og gjennom helgen, slik at ingen av våre industrikunder vil få langvarig produksjonsstopp, sier sjef i Praxair Norge, Sigurd Haukeli i en pressemelding, og fortsetter:

– Vi tror derfor ikke at det er sannsynlig at det vil bli mangel på kullsyreholdige drikkevarer og andre næringsmidler i butikkene i tiden fremover som følge av CO₂-knappheten denne uken. Vi beklager selvsagt den ulempen leveringsproblemene medfører for våre kunder.

Videre heter det at enkelte bryggerier og andre industrikunder kan oppleve å gå tomme i kortere perioder, men at en langvarig stans ser ut til å bli unngått nå.

Praxair prioriterer i første omgang levering til kunder som ivaretar folkehelsen.

Ølprodusenter kommer derfor i andre rekke.

Les også Stanser ølproduksjon etter CO₂-mangel

Les også – Noen kunder har panikk

Les også CO2-mangel gir vanningsforbud